Direkteur van maatskappy in hof vir Ters-bedrogArgieffoto bloot ter illustrasie. (Foto: Unsplash) ŉ Direkteur van ŉ maatskappy op Bredasdorp in die Wes-Kaap het Vrydag in die hof verskyn in verband met bedrog by die Werkloosheidsversekeringsfonds (WVF) se tydelike verligtingskema (Ters). Volgens Zinzi Hani, woordvoerder van die Valke, het die direkteur glo tussen Mei en Junie vanjaar valslik aansoek gedoen om Ters-fondse vir sy werkers. “Die departement van arbeid het sowat R345 970 se Ters-fondse aan die maatskappy uitbetaal. Die direkteur het aangedui dat die fondse vir sy 44 werkers is – wat al van voor die Covid-19-pandemie vir hom werk,” bevestig Hani. “Dit het egter aan die lig gekom dat dié werkers wel in die maande van inperking gewerk en hul volle salarisse gekry het. Hulle was dus nie geregtig om Ters-fondse te kry nie.” Die direkteur is Donderdag op aanklagte van bedrog in hegtenis geneem nadat die Valke ŉ klopjag by sy kantoor op Bredasdorp uitgevoer het. Die Valke het beslag gelê op alle dokumente wat op die Ters-fonds betrekking het. Die direkteur is Vrydag op borgtog van R5 000 vrygelaat en sal na verwagting weer op 25 Oktober in die hof verskyn. Die ondersoek gaan intussen voort.